b"\n_START_ARTICLE_\nIqball hotel\n_START_SECTION_\nVsebina\n_START_PARAGRAPH_\n\xc2\xbbIqball hotel je roman, ki ga moramo brati po\xc4\x8dasi, zelo po\xc4\x8dasi.\xc2\xab\xc2\xa0(Boris Kolar)_NEWLINE_Skozi roman se na humoren na\xc4\x8din prepletajo dogodki iz \xc5\xbeivljenjskih zgodb \xc5\xa1tirih glavnih junakov: lastnika hotela Vita, irskega misijonarskega u\xc4\x8ditelja Brandona O'Donella, pripovedovalca zgodb Hansa Putka moja in gospodinje Alice. Zgodba se odvija od obdobja po koncu prve svetovne vojne in vse do konca dvajsetega stoletja, v podsaharski Afriki, natan\xc4\x8dneje v izmi\xc5\xa1ljeni De\xc5\xbeeli, ki ji nebo podpira veter in v Vasi, ki le\xc5\xbei na robu te De\xc5\xbeele. Mladi Sredozemec Vito sredi savane postavi hotel iz ilovice, ki ga poimenuje Iqball hotel in se zaplete z gospodinjo Alico. Edini in redni obiskovalci hotela so pastirski domorodci Haru\xc5\xa1e, ki se ukvarjajo predvsem s stavami, pija\xc4\x8do in pretepanjem. To pa ni v\xc5\xa1e\xc4\x8d Brandonu O'Donellu, ki na koncu tudi pomembno vpliva na usodo Afrike in hotela._NEWLINE_Vito je majhen, debelu\xc5\xa1en, kodrast, neobrit Sredozemec z \xc5\xbeare\xc4\x8dimi o\xc4\x8dmi, \xc5\xa1armom in pustolovskim duhom. Je bolj lene narave, saj raje po\xc4\x8daka, da se problem re\xc5\xa1i, kot da bi ukrepal. Vodi Iqball hotel in je dober prijatelj s Haru\xc5\xa1ami. Zaljubi se v gospodinjo Alico._NEWLINE_Brandon O'Donell je irski misijonarski u\xc4\x8ditelj, ki pride v Vas u\xc4\x8diti otroke, da morajo spo\xc5\xa1tovati angle\xc5\xa1kega kralja. Ni se dobro prilagodil, zato ga imajo za \xc4\x8dudaka. Zasovra\xc5\xbeil je Afriko, \xc4\x8drnce in \xc5\xbeenske, saj bi raje vrtnaril, kot od\xc5\xa1el v Afriko. Zato jo je obto\xc5\xbeeval za vse svoje te\xc5\xbeave. Ve\xc4\x8dino \xc4\x8dasa je slabe volje, mol\xc4\x8de\xc4\x8d, vase zaprt in togoten._NEWLINE_Alica je petindvajset letno obilno dekle z velikim nasmehom in ne\xc5\xbenim dotikom. Je kuharica, gospodinja in perica Brandonu O'Donellu. Do njega je ustre\xc5\xbeljiva, poni\xc5\xbena, skrbna, zvesta in ga milo gleda. Je prijazna in preprosta. Njen svet se spremeni, ko spozna Vita._NEWLINE_Hans Putka moja je biv\xc5\xa1i nem\xc5\xa1ki vojak p\xc5\xa1eni\xc4\x8dno rumenih las, modrih o\xc4\x8di in tavajo\xc4\x8dega pogleda, ki hodi s kuro pod pazduho. Prebivalci vasi ga zelo spo\xc5\xa1tujejo in ga imajo za po\xc5\xa1tenega \xc4\x8dloveka, ki ima \xc5\xbealostno preteklost. Klub temu, da pripoveduje zgodbe, ki jih prej\xc5\xa1nji dan sli\xc5\xa1i od drugih ljudi, velja za najbolj\xc5\xa1ega pripovedovalca zgodb v Vasi._NEWLINE_Haru\xc5\xa1e so dolgonogi in redkobesedni pastirji, ki so pregnali trgovce s su\xc5\xbenji. Imajo maga, za katerega verjamejo, da ri\xc5\xa1e usodo ljudi. So neustra\xc5\xa1ni, saj se bojijo samo Boga. So dobri teka\xc4\x8di in zelo tekmovalni. Najraje so pili pija\xc4\x8do iz ka\xc4\x8djega strupa, se pretepali in zaganjali palico, ki so jo polo\xc5\xbeili na nogo nasprotniku v trebuh.\n_START_SECTION_\nOcene in nagrade\n_START_PARAGRAPH_\nDelo je bilo med prvo peterico nominirancev za nagrado Kresnik leta 2009."